Μπομπ Κούζι

Πρώτα Χρόνια

Ο Κούζι ήταν γιος Γάλλων μεταναστών και μεγάλωσε στο Γιόρκβιλλ , μια γειτονιά του Μανχάταν της Νέας Υόρκης.
Στην ηλικία των 12 η οικογένειά του μετακόμισε στην γειτονία Σαίντ Άλμπανς που στην πλειοψηφία της κατοικούνταν από Αφροαμερικανούς.

Γυμνάσιο

Ο Κούζι ξεκίνησε το μπάσκετ στα 13 του χρόνια , ως μαθητής του Δημοτικού Σχολείου Σαιντ Πάσκαλ , και άρχισε να παίζει τακτικά.
Τον επόμενο χρόνο ξεκίνησε να φοιτεί στο Γυμνάσιο Άντριου Τζάκσον. Πήγε στα δοκιμαστικά για να μπει στην ομάδα όμως κόπηκε.Την ίδια χρονιά έλαβε μέρος στο τουρνουά St. Albans Lindens of the Press League το οποίο διοργάνωνε η εφημερίδα The Long Island Press συλλέγοντας σημαντικές εμπειρίες παρ' όλα αυτά το επόμενο έτος , σε ηλικία 15 ετών , ξανακόπηκε από την ομάδα του γυμνασίου.
Λίγο καιρό αργότερα , την ίδια σχολική χρονιά , ο Κούζι έσπασε το δεξί του χέρι , που ήταν και το δυνατό του , συνέχισε όμως να παίζει μπάσκετ εξασκώντας το αρκετά πιο αδύναμο αριστερό του χέρι. Όταν ανάρρωσε , αφού εξάσκησε και το απροπόνητο δεξί του χέρι , εξελίχθηκε σε έναν εξαιρετικά αμφιδέξιο παίκτη με πολύ καλή τεχνική.
Αυτό το συμβάν τον βοήθησε να βελτιωθεί πολύ ως μπασκετμπολίστας και ο ίδιος ο Κούζι χαρακτηρίζει το συμβάν αυτό πολύ τυχερό γεγονός.
Ο Κούζι ξαναέλαβε μέρος εκείνη την χρονιά στο St. Albans Lindens of the Press League και σε ένα παιχνίδι έτυχε να τον δει ο προπονητής του που εντυπωσιάστηκε από την τεχνική του Κούζι καλώντας τον να δοκιμαστεί μόνος του για να μπει στην ομάδα , όπως και έγινε.
Συνέχισε να εντυπωσιάζει στο παιχνίδια του γυμνασίου του και απέκτησε φήμη στην περιοχή για τις ικανότητές του. Αυτό τον έκανε να αρχίσει να σκέφτεται σοβαρά το ενδεχόμενο να μεταβεί στο κολέγιο , αν και στην αρχή ήταν αρνητικός.
Συνέχισε να εξασκεί τις μπασκετικές του ικανότητες προκειμένου να κερδίσει υποτροφία σε κάποιο κολέγιο.
Στο τελευταίο του έτος με την ομάδα του γυμνασίου ήταν εντυπωσιακός , οδηγώντας την ομάδα του στην κατάκτηση του πρωταθλήματος της περιφέρειας Κουίνς στη Νέα Υόρκη ενώ αναδείχθηκε και πρώτος σκόρερ του εν λόγω πρωταθλήματος.
Οι γονείς του ήθελαν να φοιτήσει σε καθολικό πανεπιστήμιο και ο ίδιος ήθελε να παρακολουθήσει μαθήματα σε κολέγιο εκτός της Νέας Υόρκης , έτσι όταν δέχθηκε πρόταση από το Μπόστον Κόλετζ , που ήταν καθολικό κολέγιο , σχεδίαζε να την αποδεχτεί , όμως λόγω έλλειψης δωματίων ο Κούζι θα αναγκάζονταν να μεταφέρεται στο κολέγιο σε καθημερινή βάση και έτσι αρνήθηκε.
Στη συνέχεια το κολέγιο του Χόλυ Κρος , από το Γουόρτσεστερ της Μασαχουσέτης του προσέφερε υποτροφία. Ο Κούζι εντυπωσιάστηκε από το σχολείο και δέχτηκε την υποτροφία που του έγινε για το μπάσκετ για να φοιτήσει στο σχολείο.

Κολέγιο

Ο Κούζι ήταν ένας από τους έξι πρωτοετείς φοιτητές , το 1947 , που μπήκαν στην ομάδα μπάσκετ του κολεγίου , τους Κρουσέιντερς. Ο προπονητής Άλβιν Τζούλιαν χρησιμοποιούσε τους πρωτοετείς ως αναπληρωματικούς δίνοντας τους κάποιο χρόνο συμμετοχής για να ξεκουράζονται οι βασικοί παίκτες και για να παίρνουν κάποιες εμπειρίες για το μέλλον. Ο Κούζι αγωνίζονταν περίπου 10 λεπτά ανά παιχνίδι σκοράροντας 7,6 πόντους.
Αν και ο χρόνος συμμετοχής του τον άφηνε ανικανοποίητο οι Κρουσέιντερς κατέκτησαν το κολεγιακό πρωτάθλημα εκείνη την χρονιά.
Τα επόμενα 3 χρόνια ο Κούζι αποτέλεσε σημαντικό στέλεχος στο ρόστερ των Κρουσέιντερς σκοράροντας 17,7 πόντους στα 3 αυτά χρόνια που έπαιζε ως βασικός.

Ντραφτ

Το 1950 ο Κούζι ολοκλήρωσε τις , διάρκειας 4 χρόνων σπουδές του στο Χόλυ Κρος , και αποφοίτησε.
Ήταν από τους πιο περιζήτητους νεαρούς παίκτες της χρονιάς εκείνης γεγονός που του έδινε πιθανότητες μιας αξιοπρεπούς καριέρας στο NBA που του υπόσχονταν χρήμα και φήμη.
Έτσι λοιπόν ο Κούζι δήλωσε συμμετοχή στα Ντραφτ του 1950 και ήταν το φαβορί για να επιλεγεί πρώτος.
Η ομάδα των Μπόστον Σέλτικς ήταν αυτή που είχε το δικαίωμα της πρώτης επιλογής στα Ντραφτ. Τη προηγούμενη σαιζόν νίκησαν μόλις τα 22 από τα 68 παιχνίδια τους αποτελώντας , βάσει αποτελεσμάτων , τη χειρότερη ομάδα της περασμένης χρονιάς με αποτέλεσμα να έχουν και την 1η επιλογή στα Ντραφτ εκείνης της χρονιάς.
Όμως ο προπονηής των Σέλτικς , και μετέπειτα μέλος του Νέισμιθ Μεμόριαλ Χολ οφ Φέιμ , Ρεντ Όουερμπαχ έχοντας χαμηλή εκτήμηση για τις ικανότητες του Κούζι επιλέγει , ως πρώτη επιλογή , τον Σέντερ Τσακ Σερ ο οποίος όμως ουδέποτε έπαιξε στους Σέλτικς.
Οι Μπάλτιμορ Μπούλετς θα χάσουν την ευκαιρία να επιλέξουν τον Κούζι με τον Πάουερ φόργουορντ Ντον Ρέφελντ να γίνεται ντραφτ από την ομάδα της Βαλτιμόρης.
Οι Τρι-Σιτις Μπλάκχοκς (σημερινοί Ατλάντα Χοκς) θα τον επιλέξουν τελικά 3ο στα Ντραφτ.
O Κούζι δεν ήταν πολύ θετικός στην ιδέα να αγωνιστεί για τους Μπλάκχοκς . Η ομάδα είχε την έδρα της σε τρεις γειτονικές κωμοπόλεις στις Κεντρικές Η.Π.Α. ονόματι Μολίν , Ροκ Άιλαντ και Ντάβενπορτ που βρίσκονταν κατά μήκος του ποταμού Μισισιπή στα σύνορα μεταξύ Ίλλινοις και Αϊόβα και είχαν δώσει το όνομα τους στην περιοχή και , μετέπειτα , και στην ομάδα των Μπλάκχοκς. Ο ίδιος είχε μόλις ανοίξει μια σχολή οδηγών στο Γουόρτσεστερ όπου είχε σπουδάσει και ήθελε να μείνει μόνιμα. Για να αγωνιστεί για τους Μπλάκχοκς ο Κούζι ζήτησε ως αποζημίωση , για να αφήσει την κατοικία του και τη δουελιά του , 10.000 $ από τον ιδιοκτήτη της ομάδας , Μπομπ Κέρνερ. Εκείνος του προσέφερε μόλις 6.000 $ και ο Κούζι αρνήθηκε.
Οι Σικάγο Σταγκς εκμεταλλεύτηκαν την κατάσταση και , προσπαθώντας να φτιάξουν ένα σύνολο που θα πρωταγωνιστούσε στο νέο πρωτάθλημα , πήραν τα δικαιώματα του παίκτη από τους Μπλάκχοκς και τον έπεισαν να υπογράψει συμβόλαιο συνεργασίας.
Παρ' όλα αυτά , προτού αρχίσει το πρωτάθλημα οι Σταγκς διαλύθηκαν και ο επίτροπος του πρωταθλήματος Μάουρις Ποντολόφ έθεσε τρεις παίκτες των Σταγκς διαθέσιμους για ένα μικρό Ντραφτ όπου θα επιλεγόντουσαν από 3 ομάδες του πρωταθλήματος που θα αποφασίζονταν να κληθούν στο Ντραφτ.Οι 3 αυτοί παίκτες ήταν ο Μάξ Ζαβλόφσκι , που αποτέλεσε πρώτο σκόρερ των Σταγκς και τις 4 σαιζόν ιστορίας της ομάδας καθώς και πρώτος σκόρερ του πρωταθλήματος της σαιζόν 1947-48 , ο Άντι Φίλλιπ αρκετά σημαντικό μέλος των Σταγκς , και ο Κούζι. Ο Γουόλτερ Μπράουν , ιδιοκτήτης των Σέλτικς κλήθηκε στο Ντραφτ ελπίζοντας για των απόκτηση του Ζαβλόφσκι. Οι Σέλτικς κληρώθηκαν τον Κούζι και ο Μπράουν χωρίς να το θέλει ιδιαίτερα του προσέφερε συμβόλαιο το οποίο ο Κούζι δέχτηκε.

Μπόστον Σέλτικς

Ο Κούζι θα ολοκληρώσει την κανονική περίοδο με 15,6 πόντους , 6,9 ριμπάουντ και 4,9 ασίστ αποτελώντας τον ηγέτη της ομάδας και αλλάζοντας την γνώμη που είχαν γι' αυτόν οι Όουερμπαχ και Μπράουν.Μαζί με τον μελλοντικό Χολ οφ Φέιμερ του Νέισμιθ , Εντ Μακάουλι και τον Μπόουνς ΜακΚίννυ οι Σέλτικς έκαναν ρεκόρ 39-30 τερμάτισαν στη 2η θέση της Ανατολικής περιφέρειας. Στα Play-Off όμως αποκλείστηκαν από τους Νιού Γιορκ Νικς στους οποίους αγωνίζονταν ο Μαξ Ζαβλόφσκι. Το 1951 ο Μπιλ Σάρμαν , μελλοντικό μέλος του Νέισμιθ Μεμόριαλ Χολ οφ Φέιμ , θα ενταχθεί στο ρόστερ των Σέλτικς και με τον Κούζι να σημειώνει 21,7 πόντους , 6,4 ριμπάουντ και 6,7 ασίστ , θα πετύχουν και πάλι 39 νίκες σε 66 , όμως , παιχνίδια , 3 λιγότερα από όσα έδωσαν την προηγούμενη χρονιά , κατακτώντας και πάλι τη 2η θέση της περιφέρειας πίσω από τους Σίρακιουζ Νάσιοναλς όμως στα Play-Off θα αποκλειστούν και πάλι από τους Νικς τους οποίους είχαν ξεπεράσει κατά 2 νίκες στην κανονική περίοδο.
Τη σαιζόν 1952-53 ο Κούζι θα παρουσιαστεί ακόμη καλύτερος και με 19,8 πόντους , 6,3 ριμπάουντ και με τον εντυπωσιακό , για την εποχή , αριθμό των 7,7 ασίστ θα κερδίσει τον πρώτο του από τους 8 τίτλους του πρώτου πασέρ του πρωταθλήματος και φυσικά θα συμπεριληφθεί για 3η φορά στην καλύτερη 5άδα του NBA. Οι Σέλτικς εκείνη τη χρονιά θα δώσουν σκληρή μάχη με τους Σίρακιουζ Νάσιοναλς και τους Νιού Γιορκ Νικς για την 1η θέση της περιφέρειας. Τελικά οι Νικς με 47 νίκες σε 70 αγώνες θα κατακτήσουν την 1η θέση και θα αφήσουν στη 2η θέση τους Νάσιοναλς που μετρούσαν 47 νίκες σε 71 παιχνίδια , δίνοντας ένα παιχνίδι περισσότερο από τους Νικς. Οι Σέλτικς με 46 νίκες σε 71 αναμετρήσεις θα αναδειχθούν 3οι έχοντας μια διαφορά 30 νικών από των ομάδα των Μπάλτιμορ Μπούλετς που τερμάτισαν στη 4η , και προτελευταία , θέση της περιφέρειας κερδίζοντας όμως και αυτοί τη συμμετοχή τους στα Play-Off , όπου οι Σέλτικς θα αποκλείσουν με 2-0 νίκες τους Σίρακιουζ Νάσιοναλς. Μάλιστα οι Σέλτικς νίκησαν τους Νάσιοναλς με 111-105 στο δεύτερο παιχνίδι ύστερα από 4 παρατάσεις με τον Κούζι στον εν λόγω αγώνα να σκοράρει 50 πόντους. Στον επόμενο γύρο , στα τελικά , δηλαδή , της περιφέρειας θα αποκλειστούν για άλλη μια χρονιά από τους Νικς. Στα 6 παιχνίδια Play-Off που έδωσε εκείνη τη χρονιά ο Κούζι σκόραρε 25,5 πόντους.
Την επόμενη σαιζόν οι Σέλτικς θα προσπαθήσουν και πάλι να διακριθούν με τον Κούζι να είναι για άλλη μια χρονιά πρωταγωνιστής με 19,2 πόντους και 7,2 ασίστ. Στο πρωτάθλημα εκείνης της χρονιάς που λάμβαναν μέρος μόλις 9 ομάδες οι Σέλτικς θα τερματίσουν στην 2η θέση , από τις 5 συνολικά , της ανατολικής περιφέρειας με ρεκόρ 42-30 έχοντας 2 νίκες λιγότερες από τους Νικς και θα γίνουν μια από τις έξι ομάδες που κέρδιζαν την συμμετοχή τους στα Play-Off. Εκεί θα αντιμετώπιζαν σε έναν όμιλο των 3 ομάδων τους Νικς και τους Νάσιοναλς τους οποίους θα αντιμετώπιζαν 2 φορές την κάθε ομάδα , εντός και εκτός έδρας. Τελικά οι Σέλτικς έχασαν 2 φορές από τους Νάσιοναλς και νίκησαν 2 φορές τους Νικς τερματίζοντας στη 2η θέση και περνώντας στα τελικά της περιφέρειας όπου και πάλι δεν μπόρεσαν να νικήσουν τους Νάσιοναλς χάνοντας 2-0 τη σειρά.
Την επόμενη χρονιά οι ομάδες στο NBA είχαν μειωθεί στις 8. Οι Σέλτικς ήταν μέτριοι και με ρεκόρ 36-36 τερμάτισαν στην 3η , και προτελευταία , θέση της περιφέρειας και θα μπουν στα Play-Off με τον Κούζι να είναι εκπληκτικός και να έχει 21,2 πόντους 6 ριμπάουντ καθώς και 7,8 ασσίστ. Τα Play-Off αυτή τη χρονιά θα διεξάγονταν και πάλι εξ' ολοκλήρου με νοκ-άουτ αγώνες. Οι Σέλτικς θα αποκλείσουν στον 1ο γύρο με 2-1 νίκες τους Νικς και θα αντιμετωπίσουν στα τελικά τους Νάσιοναλς , που είχαν κατακτήσει την 1η θέση της περιφέρειας στην κανονική περίοδο. Αν και ο Κούζι με 21,2 πόντους και 9,3 ασίστ έκανε την καλύτερή εμφάνιση της καριέρας του σε Play-Off οι Νάσιοναλς θα αποκλείσουν εύκολα την ομάδα του με 3-1 νίκες και θα προκριθούν στα τελικά του πρωταθλήματος το οποίο και κατέκτησαν.
Τη σαιζόν 1955-56 ο Κούζι με 18,8 πόντους και 8,9 ασίστ θα οδηγήσει τους Σέλτικς , με ρεκόρ 39-33 , πάνω από τους Νάσιοναλς και τους Νικς όμως και πάλι στη 2η θέση της περιφέρειας πίσω από τους Φιλαδέλφεια Γουόριορς που τα τελευταία χρόνια τερμάτιζαν μόνιμα στην τελευταία θέση της περιφέρειας.
Στα Play-Off οι Σέλτικς θα αποκλειστούν με 2-1 νίκες από τους Νάσιοναλς με τον Κούζι να έχει 26,3 πόντους 8 ριμπάουντ και 8,7 ασίστ στη σειρά αυτή.
Στα Ντραφτ του 1956 οι Σέλτικς είχαν έντονη δραστηριότητα. Θα ανταλλάξουν τους Εντ Μακάουλι και Κλιφ Χάγκαν στους Σαιντ Λιούις Χοκς για να πάρουν τα δικαιώματα της 1ης επιλογής των Χοκς στο Ντραφτ του 1956. Αρχικά επιλέγουν ως "Τερριτόριαλ Πικ" τον Φόργουορντ Τομ Χάινσον ενώ μέσω των Χοκς επιλέγουν 2ο στα Ντραφτ τον , πολύ καλό αμυντικό , Μπιλ Ράσελ που , με ύψος 2,07 m , αγωνίζονταν στη θέση του Σέντερ. Στο 2ο γύρο , επιλέγουν 13ο συνολικά τον Γκαρντ , Κ.Σ. Τζόουνς. Και οι τρεις αυτοί παίκτες θα γίνουν , στο μέλλον , μέλη του Νέισμιθ Μεμόριαλ Χολ οφ Φέιμ.
Οι Σέλτικς θα είναι πλέον σημαντικά ενισχυμένοι και θα κάνουν ρεκόρ 44-28 και θα κατακτήσουν την 1η θέση της περιφέρειας , με τον Κούζι να έχει 20,6 πόντους και 7,5 καθώς και άξιους υποστηρικτές τους ρούκις , Ράσελ , Χάινσον και Τζόουνς καθώς και τον έμπειρο Μπιλ Σάρμαν.
Οι Σέλτικς θα μπουν για 7η συνεχόμενη χρονιά στα Play-Off όπου θα περάσουν απευθείας στα τελικά της περιφέρειας. Εκεί θα αντιμετωπίσουν τους Σίρακιουζ Νάσιοναλς τους οποίους αποκλείουν εύκολα με 3-0 νίκες περνώντας στα τελικά του πρωταθλήματος.
Εκεί αντιμετωπίζουν τους Χοκς του Μπομπ Πετί όπου αγωνίζονταν και οι παλιοί συμπαίκτες του Κούζι , Μακάουλι και Χάγκαν. Οι Σέλτικς θα κερδίσουν το πρώτο πρωτάθλημα της ιστορίας τους με νικώντας με 4-3 νίκες τους Χοκς. Το 7ο παιχνίδι ήταν συγκλονιστικό με τους Σέλτικς να κερδίζουν με 125-123 ύστερα από 2 παρατάσεις και θα κατακτήσουν το πρωτάθλημα.
Ακολούθησε άλλη μια πολύ καλή σαιζόν με τους Σέλτικς να κατακτούν και πάλι την 1η θέση της περιφέρειας με ρεκόρ 49-23. Ο Κούζι ήταν για άλλη μια χρονιά ηγέτης της ομάδας με 18 πόντους και 7,1 ασίστ.
Στα Play-Off θα νικήσουν και πάλι εύκολα με 4-1 νίκες στα τελικά της περιφέρειας και θα συναντήσουν στους τελικούς πρωταθλήματος τους Χοκς.
Η ομάδα του Σαιντ Λιούις θα πάρει τη ρεβάνς για το περσινό πρωτάθλημα κάμπτοντας την αντίσταση των Σέλτικς με 4-2 νίκες.
Την επόμενη αγωνιστική περίοδο ο Κούζι θα είναι ακόμα καλύτερος και με 20 πόντους και 8,6 ασίστ θα οδηγήσει τους Σέλτικς σε ρεκόρ 52-20 και έγιναν η δεύτερη ομάδα στην ιστορία του NBA που ξεπερνούν τις 50 νίκες μετά τους Σίρακιουζ Νάσιοναλς τη σαιζόν 1949-50.
Θα περάσουν για άλλη μια φορά στα Play-Off και αφού νικήσουν αρκετά δύσκολα με 4-3 νίκες τους Σίρακιουζ Νάσιοναλς στα τελικά της περιφέρειας θα περάσουν στα τελικά του πρωταθλήματος όπου θα βρουν απέναντί τους αυτή τη φορά τους Μιννεάπολις Λέικερς τους οποίους νικάνε με χαρακτηριστική ευκολία με 4-0 νίκες.
Τη σαιζόν 1959-60 οι Σέλτικς θα κάνουν ρεκόρ 59-16 με τον Κούζι να έχει 19,4 πόντους και 9,5 ασίστ , που αποτελεί και την υψηλότερη επίδοση σε ασίστ στην καριέρα του.
Στα Play-Off θα νικήσουν με 4-2 νίκες στα τελικά της περιφέρειας τους Φιλαδέλφεια Γουόριορς θα συναντήσουν στους τελικούς τους Σεντ Λιούις Χοκς για άλλη μια φορά. Οι Σέλτικς τελικά λυγίζουν τους Χοκς με 4-3 νίκες και κατακτούν το 2ο συνεχόμενο πρωτάθλημα τους και 3ο της ιστορίας τους.
Το επόμενο έτος ο Κούζι που μπαίνει πλέον στα 33 του χρόνια κάνει άλλη μια καλή σαιζόν με 18,1 πόντους και φτάνει τις 7,7 ασίστ ανά παιχνίδι χάνοντας όμως τον τίτλο του πρώτου πασέρ του πρωταθλήματος ύστερα από 8 χρόνια αφού ο ρούκι Όσκαρ Ρόμπερτσον θα πάρει τον τίτλο με 9,7 ασίστ , επίδοση που έσπασε το ρεκόρ των 9,5 ασίστ που είχε πετύχει την προηγούμενη σαιζόν ο Κούζι.
Παρ' όλα αυτά οι Σέλτικς είναι για μια ακόμη σαιζόν εκπληκτικοί και με ρεκόρ 57-22 μπαίνουν για 10η συνεχόμενη σαιζόν στα Play-Off όπου αφού αρχικά αποκλείσουν με 4-1 νίκες στα τελικά της περιφέρειας τους Νάσιοναλς θα νικήσουν εύκολα και τους Χοκς στον τελικό με 4-1 νίκες , επίσης φτάνοντας στο 3ο συνεχόμενο πρωτάθλημα.
Τη σαιζόν 1961-62 ο Κούζι λόγω της αυξημένης ηλικίας του θα παρουσιάσει μια πτώση στα στατιστικά του με 15,7 πόντους και 7,8 ασίστ. Αυτό είχε ως αποτέλεσμα ο Κούζι ύστερα από 10 χρονιές ως μέλος της Καλύτερης Πεντάδας του NBA να συμπεριληφθεί στην 2η Καλύτερη Πεντάδα.
Παρά την αγωνιστική πτώση του Κούζι οι Σέλτικς θα κάνουν ρεκόρ 60-20 και θα γίνουν η πρώτη ομάδα στην ιστορία του πρωταθλήματος που φτάνει το φράγμα των 60 νικών.
Οι Σέλτικς προχωρούν στα Play-Off μέχρι τον τελικό αφού αποκλείσουν στα τελικά της περιφέρειας με 4-3 νίκες τους Φιλαδέλφεια Γουόριορς. Εκεί θα συναντήσουν τους Λος Άντζελες Λέικερς του Έλγκιν Μπέιλορ καταφέρνοντας τελικά να κάμψουν την αντίστασή τους με 4-3 νίκες με τον Κούζι να πανηγυρίζει το 4ο διαδοχικό πρωτάθλημα κα το 5ο συνολικά της καριέρας του.
Η σαιζόν 1962-63 ήταν ουσιαστικά η τελευταία της καριέρας του Κούζι με τον ίδιο παρά την προχωρημένη ηλικία του να συνεχίζει να αποτελεί βασικό στέλεχος των Σέλτικς που έκαναν ρεκόρ 58-22 και τον ίδιο να έχει 13,2 πόντους και 6,8 ασίστ.
Στα Play-Off οι Σέλτικς θα κατακτήσουν το 7ο συνεχόμενο πρωτάθλημα περιφέρειας σε βάρος των Σινσινάτι Ρόγιαλς του Όσκαρ Ρόμπερτσον.
Στα τελικά του πρωταθλήματος βρίσκουν και πάλι απέναντί τους , τους Λέικερς που τους νικάνε και πάλι , αυτή τη φορά με 4-2 νίκες.
Μετά από την κατάκτηση ενός ακόμη πρωταθλήματος ο Κούζι ανακοινώνει την αποχώρησή του από την ενεργό δράση. Οργανώθηκε μια γιορτή προς τιμήν του στο Μπόστον Γκάρντεν με τον ίδιο να εκπλήσεται από την ανταπόκριση του κόσμου.

Μπόστον Κόλετζ

Μετά την απόσυρσή του ο Κούζι θέλησε να συνεχίσει να βρίσκεται εντός του μπασκετικού χώρου ως προπονητής.
Ανέλαβε προπονητής στο Μπόστον Κόλετζ , ομάδα κολεγιακού πρωταθλήματος , όπου παρέμεινε για 6 χρονιές έχοντας συνολικό απολογισμό 117 νικών και μόλις 38 ηττών.

Σινσινάτι Ρόγιαλς

Μετά από 6 πολύ καλές σαιζόν στο κολεγιακό πρωτάθλημα με τον Μπόστον Κόλετζ ο Κούζι ζητώντας μεγαλύτερες προκλήσεις στην προπονιτική του καριέρα αναλαμβάνει προπονητής στην ομάδα του NBA , Σινσινάτι Ρόγιαλς όπου αγωνίζονταν και ένας εκ των μεγάλων αστέρων του πρωταθλήματος εκείνη την εποχή , ο Όσκαρ Ρόμπερτσον. Μάλιστα τη σαιζόν 1969-70 ο Κούζι έδωσε 7 παιχνίδια ως παίκτης για τους Ρόγιαλς , στα 41 του χρόνια προσπαθώντας να προσελκύσει το φίλαλθο κοινό στο γήπεδο. Συνολικά με τους Ρόγιαλς αγωνίστηκε 34 λεπτά μετρώντας 5 πόντους , 5 ριμπάουντ και 10 ασίστ ενώ τα έσοδα από τα εισητήρια στα παιχνίδια όπου αγωνίστηκε μέτρησαν αύξηση 70%.
Ο Κούζι έμεινε στους Ρόγιαλς για 4 χρονιές έχοντας έναν μέτριο απολογισμό 141 νικών και 209 ηττών. Τελικά στο τέλος της σαιζόν 1973-74 ο Κούζι παραιτήθηκε από τους Ρόγιαλς και ολοκλήρωσε την προπονητική του καριέρα.

Η ζωή του μετά το μπάσκετ

Ύστερα και από το τέλος και της προπονητικής του καριέρας ο Κούζι αποτέλεσε επίτροπος του Πρωταθλήματος Αμερικάνικου Ποδοσφαίρου έως το 1979 ενώ τη δεκαετία του '80 διετέλεσε σχολιαστής παιχνιδιών των Σέλτικς.
Μάλιστα κατά τη διάρκεια της προπονητικής του καριέρας στο Μπόστον Κόλετζ εξέδωσε το 1963 το βιβλίο , "Το Μπάσκετ Είναι Η Ζωή Μου" , που αποτελεί την αυτοβιογραφία του.

Τιμές

Το 1971 συμπεριλήφθηκε στο Νέισμιθ Μεμόριαλ Χολ οφ Φέιμ.
Οι Σέλτικς απέσυραν τον αριθμό 14 που φορούσε ο Κούζι κατά τα 13 χρόνια της καριέρας του στην ομάδα της Βοστώνης .
Το 2006 το ESPN ονόμασε τον Κούζι ως τον 5ο μεγαλύτερο Πλέι μέικερ όλων των εποχών του NBA.